Тэксты для чытання

Якую карысць прыносяць нам птушкі

Гуляў вучыцель[[1]](#footnote-1) з сваімі вучнямі ў полі. Выйшаўшы з душнае школы на прыволле, на прастор, дзеці весела бегалі, крычалі, даганялі адзін аднаго. Іх маладыя галасы радасна разліваліся ў полі.

Вось адзін вучань спужаў птушку. Ён падняў ужо камень, каб шпурнуць ім у яе. У яго не было ні злосці, ні жадання забіць бедную птушачку, а проста так хацеў кінуць каменем, бо рукі свярбелі, і магло стацца, што камень гэты папаў бы ў нявіннае Божае стварэнне. Вучыцель заўважыў і стрымаў вучня.

— Кінь камень! — сказаў вучыцель.

Вучань кінуў камень на зямлю.

— Ну, а цяпер ты скажы нам, за што ты хацеў забіць птушачку?

Вучань маўчаў, апусціўшы вочы. Ён і сам не мог растлумачыць сабе, за што ён хацеў забіць птушку.

— Птушкі — нашы добрыя прыяцелі, — сказаў вучыцель, — і не ганяць і біць іх трэба, а трэба старацца даць ім прытулак, апеку, любіць іх. Птушкі бароняць нашы сады, поле, гаі, лясы ад шкодных чарвей і мошак. Каб не было птушак, то развялося б так многа чарвей і мошак, што ад іх пагінула б уся праца гаспадара. Ці за гэта трэба ганяць і зніштажаць[[2]](#footnote-2) птушак?

А колькі ажыўлення і хараства прыдаюць яны нашай прыродзе? Успомніце, як ахвотне вы слухаеце вясною дзіўную песню салаўя, як заліваецца ён у ціхі, цёплы вечар вясны ў кустах над ручайком; срэбраныя трэлі жаваранка ў высокім небе, мілы шчэбет ластаўкі, чыліканне ўсякіх птушак, ад каторых гамоніць кожны кусцік, гай і лес.

Кожны з вас, дзеці, любіць жыццё, і яго трэба любіць, бо гэта любоў скрашывае чалавеку самыя цяжкія і трудныя мінуты яго жыцця. Не толькі чалавек, а і птушка, і ўсякае Божае стварэнне мае гэту любоў, усім роўна хочацца жыць на свеце і ўзяць ад жыцця і радасць, і гора, і ўсё тое, з чым спатыкае яно кожнага. Чалавек — тое ж Божае стварэнне, толькі самае разумнае меж усімі, і кожнае стварэнне мае такое ж права на жыццё, як чалавек. І той чалавек, каторы адбірае права гэта ад другіх, уніжае сам сябе. Дык не адбірайце ж, дзеці, таго права, каторае дано і вам, і іншаму стварэнню Божага свету. Ніколі не марнуйце чужога жыцця і шчасця.

Старайцеся вучыцца не толькі ў школе па кнізе, а вучыцеся і па кнізе Божае прыроды, каб знайсці сваё месца меж другіх Божых твораў, — закончыў сваю мову вучыцель.

Мурашкі і іx будова

Скажыце, дзеці: хто з вас не бачыў круглых кучак, падобных да горкі зямлі, насыпанай з жоўценькага пясочку? Хто з вас не разграбаў гэтых кучаў, саўсім[[3]](#footnote-3) не думаючы пра тое, якую трывогу падымаеце вы тым тысячам жывёлак, каторыя зрабілі сабе прытулак, нанасілі гэтыя кучы? Колькі топчаце іх без усякай патрэбы? Хто з вас, гуляючы, не ўзбягаў на гэтыя круглыя горкі, каб толькі пацешыць сябе? Гэтыя горкі насыпаў не хто другі, як маленькія, вечна працуючыя мурашкі. Разварочваючы муравейнік (мурашнік), вы і не падумалі нават, якую бяду прычыняеце вы мурашкам, ніколі не прыходзіла вам у галаву бліжэй разгледзець мурашнік, пабачыць, як хітра і замыславата ён зроблены. І каб вы ўсё гэта разгледзелі як мае быць, то вы падзівіліся б здольнасці мурашак строіць хітрыя хаты.

Мурашнікі сустракаюцца найбольш па краях лесу і строяцца ў тым месцы, дзе свеціць сонца. Месцы для будовы мурашкі выбіраюць сухія і строяць свае кучы каля хвой, ялін, бярэзін, часта каля пня. Мурашнік робіцца так, што дае прыпынак і схаванку мурашкам і ад холаду, і ад спякоты, і ад дажджу. Раскапайце на цікавасць муравейнік пасля самага вялікага дажджу, і вы ўбачыце, што ён прамок на паўпальца, не болей, а ў сярэдзіне ён саўсім сухі.

Як жа робяць мурашкі такія выгодныя хаты? Сваю будову мурашкі пачынаюць знізу. Капаюць у зямлі сабе норы, пясок і каменьчыкі выносяць наверх: гэты матэрыял для іх згодзіцца пры далейшай рабоце. Мурашкаў у мурашніку многа, але ніводная не астаецца без працы. Адны мурашкі капаюць зямлю, робяць ніжні этаж, а другія ідуць у лес па дрэва для верхняга этажа. А матэрыял іх усюды пад рукамі: зямля пакрыта леташнімі лісцямі, сухімі хваёвымі калючкамі, саломкамі высушанай травы. Усё гэта збіраецца борзда, носіцца і кладзецца перш без асобага парадку, але так, што стрэха, катораю накрываецца ніжні этаж[[4]](#footnote-4), стаіць унізу хода пад зямлёю. Другія мурашкі беспрастанку выносяць зямлю, пясчынкі, маленькія каменьчыкі, усім гэтым абкладаецца і мацуецца аснова першай стрэхі. Аснова гэта дзень ада дня большае, і матэрыялы не наваліваюцца як папала. На першай стрэсе мурашкі ставяць другую так, каб меж стрэхамі можна было вольна хадзіць мурашкам. Тут яны робяць гібель усякіх перагародак, клетачак, пастаўленых хоць і не саўсім складна, затое моцна і выгодна. Гэта надта хітрая і галаваломная работа. Каб зрабіць клетачкі, хаткі, сенцы, усялякія перагародкі, яны кладуць наўперад сухія палачкі, саломкі, камочкі так, каб потым іх можна было лёгка дастаць, як на гэта будзе патрэба. Палачкі і саломкі прыкрываюцца злёгку кусочкамі лісця і ўсякаю драбязою, і ўжо на гэты слой кладзецца другі, шмат шчыльней і мацней. Тут ужо кожная сухая травінка захватывае і пераплятае дзесяткаў паўтара саломак і палачак. Апрыч таго, тут жа патрэбуецца і трошкі зямлі, каторая выносіцца знізу: работа ў мурашак ідзе разам і ўнізе, і наверсе. Як гатоў другі слой, другая стрэха, у каторай робіцца шмат дзірак, яны дастаюць тыя матэрыялы, каторыя трымалі гэту стрэху, і выносяць наверх, а пакідаюць адны толькі падпоркі. І такім парадкам робіцца, выходзіць новы этаж, у каторым ёсць і маленькія хаткі, і сенцы, і ўсякія куткі і закавулкі, каторыя, праўда, не саўсім далікатна зроблены, але выгодныя для мурашак, каторыя за хараством не вельмі гоняцца. У гэтыя хаткі мурашкі кладуць свае мяшэчкі. А каб стрэхі, каторых мурашкі наробяць з дваццаць, не раскідаліся, мурашкі склейваюць падпоркі зямлёю, каторую мочаць на дажджы і сушаць на сонцы.

Зірнуўшы на мурашнік, можна падумаць, што тысячы мурашак поўзаюць, бегаюць, круцяцца, гіжаць (кішаць) наверсе без усякага парадку: тая цягне сухую хваёвую калюшку, другая — саломку сухога лістка; там дзве або тры валакуць невялічкі сучок. Церпяліва следзючы[[5]](#footnote-5) за работаю мурашак, можна замеціць, што ўходныя дзверцы мурашніка мяняюцца з часу на час. Сярод дня мурашкі свабодна сустракаюцца ў гэтых дзверцах і разыходзяцца нават са сваімі ношамі. Пад вечар гэтыя дзверцы памаленьку звузкаюцца і ў канцы зачыняюцца зусім, і пасля гэтага ўсе мурашкі хаваюцца ў сярэдзіну мурашніка. Пільна пазіраючы, лёгка ўбачыць, як зачыняюць мурашкі свае дзверы. Наўперад яны ставяць слупкі наабапал уходу і не проста прыстаўляюць іх да сцен, але ўтыкаюць у пустыя месцы меж саломак і калюшак; потым замуроўліваюць дзюркі меж слупкамі і сцяною мурашніку матэрыялам болей лёгкім. У канцы ўсё гэта закрываецца кавалачкамі сухога лісця.

Назаўтра рана, чуць толькі ўзыдзе сонца, пойдзем зноў к муравейніку і пабачым, што там робіцца. Па версе ўжо поўзае некалькі мурашак. З-пад маленькіх шалашыкаў над дзверцамі выпаўзае яшчэ некалькі, і пачынаецца работа. Самая першая работа мурашак — адчыніць дзверцы. Слупкі, саломкі, кавалачкі лісцяў дастаюцца і складаюцца над дзверцамі, каб, як на тое здарыцца патрэба, можна было зноў зачыніць борздзенька шырока адкрыты ход. І ўсякі летні дзень ідзе такая работа, апрыч ласне[[6]](#footnote-6) дажджлівых дзён: у нягоду дзверы ў мурашніку шчыльна зачыняюцца. Калі зранку неба хмурна, то мурашкі робяць у дзверцах маленькія дзюрачкі, і як толькі пачне падаць дождж, яны жывенька зачыняюць іх наглуха.

1. Вучыцель — настаўнік. [↑](#footnote-ref-1)
2. Зніштажаць — знішчаць. [↑](#footnote-ref-2)
3. Саўсім — зусім. [↑](#footnote-ref-3)
4. Этаж — паверх. [↑](#footnote-ref-4)
5. Следзючы — назіраючы. [↑](#footnote-ref-5)
6. Ласне — хіба. [↑](#footnote-ref-6)